ORDE do 28 de maio de 2007 pola que se convocan axudas económicas para a realización de actividades de formación dirixidas ao profesorado de niveis non universitarios da Comunidade Autónoma de Galicia durante o ano 2007 e organizadas polos movementos de renovación pedagóxica ou polas asociacións e fundacións con fins pedagóxicos, legalmente constituídas, e se aproban as súas bases reguladoras.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 06/06/2007

O Estatuto de autonomía de Galicia establece, no seu artigo 31, a súa competencia plena para o regulamento e administración do ensino en toda a súa extensión, niveis e graos, modalidades e especialidades, no ámbito das súas competencias e sen prexuízo do disposto no artigo 27 da Constitución e nas leis orgánicas que o desenvolvan.
O artigo 1 da Lei orgánica 2/2006, do 3 de maio, de educación establece como un dos principios da educación o esforzo compartido polo alumnado, familias, profesores, centros, administracións, institucións e o conxunto da sociedade, para asegurar unha educación de calidade con equidade. Esta mesma lei sinala no seu artigo 102 que a formación permanente constitúe un dereito e unha obriga de todo o profesorado e unha responsabilidade das administracións educativas e dos propios centros.
A Consellería de Educación e Ordenación Universitaria, consciente da importancia que ten a formación permanente do profesorado, de cara á mellora da calidade do ensino e á renovación da metodoloxía e das técnicas didácticas que se aplican nos centros docentes, e consciente da repercusión e incidencia real que teñen os movementos de renovación pedagóxica, as asociacións e fundacións pedagóxicas e as organizacións sindicais do ámbito educativo, en canto a que contribúen ao desenvolvemento deste proceso e potencian a realización de actividades de perfeccionamento, pretende facilitar o logro destes obxectivos a través da concesión de axudas económicas.
Na súa virtude, esta consellería, en uso das competencias que lle atribúe o Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria,
DISPÓN:
Primeiro.-Obxecto.
Convócanse, en réxime de concorrencia competitiva, axudas económicas para a organización durante o ano 2007 de actividades de formación dirixidas a profesores que imparten a súa docencia en niveis non universitarios, que estean homologadas pola Consellería de Educación e Ordenación Universitaria e que dinamicen o ensino galego.
Segundo.-Financiamento.
O importe máximo total das axudas que se concedan é de 100.000 euros, con cargo ao concepto orzamentario 09.02.422I.481.0. a cantidade máxima que se concederá por movemento de renovación pedagóxica ou asociación non será superior a 11.000 euros.
Terceiro.-Beneficiarios.
Poderán ser beneficiarios destas axudas as organizacións sindicais do ámbito educativo, os movementos de renovación pedagóxica e as asociacións e fundacións pedagóxicas legalmente constituídas e recoñecidas cando nos seus estatutos figure como fin preferente a formación do profesorado e desenvolvan as súas actividades na Comunidade Autónoma de Galicia.
Cuarto.-Solicitudes.
As organizacións sindicais do ámbito educativo, os movementos de renovación e as asociacións e fundacións pedagóxicas interesadas deberán dirixir as súas solicitudes, segundo o modelo que figura no anexo I, á Consellería de Educación e Ordenación Universitaria, Dirección Xeral de Ordenación e Innovación Educativa, San Caetano, s/n, 15781 Santiago de Compostela.
As solicitudes deberán presentarse no rexistro xeral da Consellería de Educación e Ordenación Universitaria, nas súas delegacións provinciais ou nos lugares que determina o artigo 38.4º da Lei de réxime xurídico das administracións públicas e do procedemento administrativo común, xunto coa seguinte documentación:
A. Programa das actividades desenvolvidas ou que van desenvolver, conforme o modelo que figura no anexo II.
B. Orzamento, segundo o modelo do anexo IV, tendo en conta os módulos económicos e os conceptos que figuran no anexo III.
C. Copia compulsada dos documentos que acreditan a súa constitución legal.
D. Para aquelas entidades que o precisen, copia compulsada dos estatutos da entidade adaptados á Lei orgánica 1/2002, do 22 de marzo (BOE do 26 de marzo), segundo a disposición transitoria única do Real decreto 1497/2003, do 28 de novembro, polo que se aproba o Regulamento do rexistro nacional de asociacións e das súas relacións cos restantes rexistros de asociacións.
E. Copia do CIF.
F. Documentación acreditativa da representación que exerce o solicitante.
G. Certificación bancaria da conta corrente a nome da entidade.
H. Consentimento de publicación dos datos relevantes das axudas nos rexistros públicos creados nos artigos 44 e 45 da Lei 7/2005, do 29 de decembro, segundo o anexo X.
A documentación das letras C, D, E, F e G non terá que ser presentada polos movementos de renovación pedagóxica nin polas asociacións e fundacións pedagóxicas que xa recibiron axudas económicas en anos anteriores, sempre e cando non haxa variación nos seus datos e que os seus estatutos estean adaptados á lei vixente.
De acordo co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, para aquelas solicitudes que non acheguen os documentos anteriormente sinalados, requirirase o interesado para que nun prazo de dez días emende as faltas ou remita os documentos preceptivos; de non facelo, considerarase que desistiu da súa petición e arquivarase o expediente nos termos previstos no citado artigo.
De conformidade co preceptuado na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os solicitantes consenten que a Administración faga pública nos rexistros regulados neste decreto os datos relevantes referidos ás axudas recibidas. A negativa expresa a esta autorización poderá dar lugar á exclusión do proceso de participación ou demais efectos previstos no punto 2 desta mesma disposición adicional.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Quinto.-Prazo de presentación.
O prazo para a presentación de solicitudes será de dous meses contados a partir do día seguinte ao da publicación desta orde no Diario Oficial de Galicia.
Sexto.-Requisitos das actividades.
As actividades (deseño, convocatoria, publicidade, desenvolvemento, certificacións, etc.) faranse en galego e de acordo co Decreto 173/1982, sobre normativización da lingua galega, e coa disposición adicional da Lei 3/1983, de normalización lingüística, e irán dirixidas ao profesorado e persoal especializado que reúna os requisitos establecidos para o exercicio das súas funcións en centros públicos ou centros educativos sostidos con fondos públicos, todos eles dentro do ámbito de xestión da Consellería de Educación e Ordenación Universitaria, nos cales se impartan ensinanzas de réxime xeral e de réxime especial e en servizos técnicos de apoio a eles.
Sétimo.-Temática das actividades.
Financiaranse preferentemente aquelas actividades que fomenten o ensino en galego e que coincidan basicamente cos obxectivos xerais da política educativa establecidos pola Consellería de Educación e Ordenación Universitaria, especialmente os definidos nos plans de formación e que versen sobre os seguintes temas considerados como prioritarios:
a) Deseño e desenvolvemento curricular.
b) Educación en valores.
c) Atención á diversidade.
d) Atención ao alumnado inmigrante.
e) Educación de adultos.
f) Modalidades, técnicas e instrumentos de avaliación.
g) Xestión e organización de centros educativos.
h) Orientación e titoría.
i) Convivencia escolar.
Oitavo.-Contía das axudas e criterios de selección.
A contía das axudas establecerase en función do número de solicitudes, da adecuación dos proxectos ao establecido no artigo 7º desta convocatoria e da dispoñibilidade orzamentaria Todas as actividades que resulten seleccionadas poderán recibir unha cantidade mínima de 500. A distribución do resto farase en función do número de horas reais de docencia e do número de asistentes. Terase en conta, ademais, que a axuda total concedida a cada actividade sumada a outros recursos que se obteñan non exceda os gastos orzados para ela.
Noveno.-Comisión de selección.
Constituirase unha comisión de selección integrada por:
Presidente: titular da Dirección Xeral de Ordenación e Innovación Educativa, ou persoa en quen delegue.
Vogais:
-Titular do Servizo de Formación do Profesorado.
-Titular do Servizo de Ordenación e Innovación Educativa.
-Un funcionario da Consellería de Educación e Ordenación Universitaria, que actuará como secretario, con voz e sen voto.
-Por cada un dos sindicatos da mesa sectorial docente poderá asistir un representante ás sesións da comisión con voz e sen voto. O nome do representante sindical seralle comunicado á presidenta da comisión de selección coa debida antelación.
Décimo.-Resolución da convocatoria.
Unha vez rematado o proceso de selección, formularáselle a proposta de concesión de axudas á conselleira de Educación e Ordenación Universitaria, determinando en cada caso a súa contía. A orde de concesión de axudas será publicada no Diario Oficial de Galicia.
Contra esta resolución os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso administrativa.
No suposto de non resolverse expresamente esta convocatoria no prazo de seis meses desde que remate o prazo para a presentación de solicitudes, e sen prexuízo da súa posterior resolución, as solicitudes entenderanse desestimadas.
Décimo primeiro.-Libramento das axudas.
O pagamento das axudas económicas concedidas farase nun só libramento, unha vez feita a debida xustificación de gastos. A xustificación farase nos seguintes prazos: ata o 15 de outubro de 2007 para as actividades realizadas ata o 30 de setembro e ata o 24 de novembro de 2007 para as actividades que se realicen en outubro e novembro do mesmo ano. A devandita xustificación farase unicamente polos conceptos e módulos que figuran no anexo III e de acordo coas instrucións que figuran no anexo V.
As actividades, das que se xustifica o gasto, deben contar con homologación definitiva antes do 12 de decembro de 2007.
Cando a xustificación de gastos non se axuste aos anexos III e V, por presentar facturas ou recibos incompletos ou incorrectos, pagarase unicamente a cantidade da axuda concedida correctamente xustificada.
Para poder percibir a axuda concedida, o número de asistentes con dereito a certificado non deberá ser inferior ao 50% das prazas ofertadas e en ningún caso este número poderá ser menor de 10.
A Consellería de Educación e Ordenación Universitaria poderá completar estas instrucións poñéndoas en coñecemento dos interesados cando se lles comunique a contía da axuda concedida.
Décimo segundo.-Modificación da adxudicación.
O importe da axuda, tendo en conta os recursos que xere a actividade e outras subvencións ou axudas para a mesma finalidade, poderá reducirse no suposto de que, á hora de presentar a xustificación da axuda, houbese unha diminución dos gastos orzados que supoña que a axuda supera a diferenza entre os ingresos e os gastos reais.
Décimo terceiro.-Obrigas dos beneficiarios.
Son obrigas dos beneficiarios das axudas as establecidas no artigo 78.4º do texto refundido da Lei de réxime financeiro e orzamentario, aprobado polo Decreto lexislativo 1/1999, do 7 de outubro, segundo a modificación operada pola Lei 14/2004, do 29 de decembro.
Décimo cuarto.-Incumprimento das obrigas.
O beneficiario deberá reintegrar total ou parcialmente a axuda pública percibida no suposto de incumprimento das condicións establecidas para a súa concesión. Igualmente, serán causas de reintegro as establecidas no artigo 78.10º do Decreto lexislativo 1/1999, do 7 de outubro, segundo a redacción operada pola Lei 14/2004, do 29 de decembro.
Calquera alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión, segundo o artigo 78.9º do mencionado Decreto lexislativo 1/1999, do 7 de outubro.
Décimo quinto.-Inspeccións.
A Consellería de Educación e Ordenación Universitaria poderá levar a cabo as inspeccións oportunas orientadas a comprobar a veracidade dos datos facilitados, así como a utilización dos fondos concedidos.
Décimo sexto.-Fiscalización e control.
O beneficiario terá a obriga de facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio da súas funcións de fiscalización e control do destino das axudas.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar as instrucións necesarias para a aplicación e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de maio de 2007.
Laura Sánchez Piñón
Conselleira de Educación e Ordenación Universitaria